ตั้งทีมไล่บี้ภาษีดาราสาวถึงผู้จัดทำบัญชี
สรรพากรมอบหน่วยงานติดตามธุรกิจนอกระบบติดตามการเสียภาษีของดารา
6 ก.ย. 2555

สรรพากรมอบหน่วยงานติดตามธุรกิจนอกระบบติดตามการเสียภาษีของดารา 
นายสาธิต รังคสิริ อธิบดีกรมสรรพากร เป็นประธานเปิดการสัมมนาเสริมสร้างความรู้ความเข้าใจที่ถูกต้อง ในการเสียภาษีให้กับดารานักแสดงตลอดจนผู้เกี่ยวข้อง ให้เข้าใจในขอบเขตของการเสียภาษีเงินได้บุคคลธรรมดาให้ถูกต้อง
นายสาธิต กล่าวว่า การติดตามการจัดเก็บภาษีจากดารานักแสดง กรมสรรพากรได้มอบหมายให้ศูนย์สำรวจและติดตามธุรกิจนอกระบบ ซึ่งเป็นหน่วยงานที่รับผิดชอบดูแลการเสียภาษี โดยเฉพาะภาษีที่อยู่นอกระบบภาษี ให้ทำการวิเคราะห์ข้อมูลเงินได้ของดารานักแสดงที่ถูกหักภาษี ณ ที่จ่าย เพื่อเปรียบเทียบกับข้อมูลการยื่นแบบประจำปี หากพบข้อมูลการยื่นแบบ หรือยื่นไม่ครบถ้วน ก็จะส่งข้อมูลให้หน่วยปฏิบัติ สรรพากรพื้นที่เข้าไปตรวจสอบการเสียภาษีของดารานักแสดงต่อไป
หน่วยปฏิบัติเมื่อได้รับข้อมูล ก็ต้องตรวจสอบข้อมูลตามสัญญาระหว่างผู้ว่าจ้างกับนักแสดง ว่ามีการรับจ่ายจริงครบถ้วนหรือไม่ หากไม่ถูกต้อง ก็ให้ดำเนินการให้ถูกต้อง และให้ตรวจสอบสำนักงานทนายความ หรือสำนักงานบัญชีที่รับทำบัญชีให้ดารานักแสดงด้วย ว่ามีส่วนร่วมในการทำความผิดหรือไม่
ทั้งนี้ ผู้จ่ายเงินได้จะต้องรับผิดชอบหากมีการหักภาษี ณ ที่จ่ายไม่ถูกต้อง